Die Burger sê: Die as waarom die nuwe Koue Oorlog wentel | Netwerk24
Die Burger sê: Die as waarom die nuwe Koue Oorlog wentel
05 Julie 2021 05:00
Pres. Xi Jinping van China en ander senior amptenare word op 'n reuseskerm gewys waar hulle trou belowe aan die Chinese Kommunistiese Party by 'n galavertoning met duisende deelnemers op die vooraand van die viering van die party se 100ste bestaansjaar in Beijing vandag. Foto: AP
Die geskiedenis herhaal homself nie. Altans, nooit presies nie.
Maar dinge kan gebeur wat wel sterk lyk soos dié in die verlede.
Dít is wat tans met China gebeur, waar die regerende Kommunistiese Party pas sy eeufees gevier het. Pres. Xi Jinping het 'n sterk toespraak gehou waarin hy die wêreld gewaarsku het: Óns is die baas in ons eie plaas; as julle jul neuse hier insteek, sal julle seerkry.
Xi se woorde het geslaan op die wyse waarop hy die beperkte vryheid in sy eie land en in Hongkong nekomdraai, 'n kulturele volksmoord teen die Turkssprekende Uyghurs in die provinsie Xin­jiang pleeg en die druk op Taiwan verstewig. Maar eintlik het dit veel groter implikasies.
In die jare 1945-'89 het 'n Koue Oorlog tussen Amerika en die Weste enersyds en die Sowjetunie en sy satellietstate andersyds geheers. Dit was 'n klipharde magstryd wat soms 'n millimeter van 'n allesvernietigende kernoorlog gehuiwer het.
Toe die Berlynse Muur in 1989 val, die Sowjetunie verdwyn en die nuwe Rusland in die rigting van 'n demokrasie beweeg, het die wêreld verlig gesug.
Nou blyk dit dat iets soortgelyks ontwikkel – dié keer tussen Amerika en die Weste, en China.
China het die laaste jare tot 'n ekonomiese en militêre reus ontwikkel. Dit het gevolge vir sy internasionale politieke statuur.
Nou dreig daar 'n nuwe Koue Oorlog. In die proses kyk China nie bloot na Xinjiang, Hongkong en Taiwan nie, maar na die hele Oos-Asië en die Derde Wêreld.
China koop op verskeie vlakke invloed. Miljarde word belê in infrastruktuur en fabrieke in Suid- en Suidoos-Asië, Afrika en Latyns-Amerika, selfs in die Weste. Groot bedrae ontwikkelingshulp word gegee. Geld word in media gestort.
Dis duidelik hoe die Chinese bewindhebbers die wêreld beskou. Amerika en die Weste, is die mening in Beijing, is aan die verval en hul invloed is aan die afneem. Hulle is self verteenwoordigers van 'n duisende jare oue beskawing.